เงินนอกทะลักดันดัชนีพุ่ง11จุด รีบคืนมาร์จินTSFC
โพสต์ทูเดย์ &#8212; TSFC เผยหุ้นขึ้นลูกค้ามีกำไรตบเท้าชำระคืนมาร์จิน และเปิดดำเนินการกว่า 1 เดือน ปล่อยสินเชื่อแล้วกว่า 100 ล้านบาท ยังหวังทั้งปียอดคงค้าง 4,000 ล้าน
23 ก.ย. 2552

โพสต์ทูเดย์ — TSFC เผยหุ้นขึ้นลูกค้ามีกำไรตบเท้าชำระคืนมาร์จิน และเปิดดำเนินการกว่า 1 เดือน ปล่อยสินเชื่อแล้วกว่า 100 ล้านบาท ยังหวังทั้งปียอดคงค้าง 4,000 ล้าน 
นางนภาภรณ์ ลัญฉน์ดี กรรมการผู้จัดการ บริษัทหลักทรัพย์ เพื่อธุรกิจหลักทรัพย์ (TSFC) เปิดเผยว่า นับตั้งแต่ TSFC กลับมาให้บริการตั้งแต่วันที่ 28 ก.ค.ที่ผ่านมา หรือตลอดกว่า 1 เดือน สามารถปล่อยสินเชื่อเพื่อซื้อหุ้น (มาร์จินโลน) แล้วประมาณ 100 ล้านบาท 
ทั้งนี้ ในระยะ 2-3 วันที่ผ่านมาดัชนีหุ้นปรับตัวเพิ่มขึ้น ทำให้ลูกค้ามีกำไรและมีการนำเงินมาชำระคืนเป็นจำนวนมาก แต่ก็ถือเป็นเรื่องปกติที่จะมีการหมุนเวียน เพราะหลังจากนั้นลูกค้าก็จะกลับมาลงทุนอีก
ดังนั้น บริษัทยังคงตั้งเป้าหมายว่าภายในสิ้นปีนี้จะมียอดสินเชื่อคงค้างระดับ 4,000 ล้านบาท จากระดับประมาณ 1,900 ล้านบาทในปัจจุบัน เพราะหากการซื้อขายหุ้นคึกคักมากกว่านี้ก็ย่อมมีความต้องการสินเชื่อซื้อหลักทรัพย์มากขึ้น
ขณะเดียวกันโบรกเกอร์บางรายไม่สามารถให้บริการมาร์จินได้ อาจแนะนำลูกค้ามายัง TSFC มากขึ้น แต่หากอัตราดอกเบี้ยปรับขึ้นก็อาจทำให้สภาพคล่องในตลาดหุ้นลดลงด้วย ดังนั้นคงต้องติดตามผลของปัจจัยนี้อย่างใกล้ชิด
นางนภาภรณ์ กล่าวว่า ปัจจุบันดัชนีหุ้นอยู่ในช่วงขาขึ้นคงไม่ปรับตัวลดลงแรง บริษัทก็ไม่มีความกังวลในการจัดเก็บหนี้เพราะมีระบบบริหารจัดการที่ดี เพราะจัดลำดับคุณภาพของหุ้นไว้สำหรับการวางเงินหลักประกัน และมีการติดตามเงินประกันขั้นต่ำ 
“หากพบว่าใกล้ต่ำกว่าระดับการคงสภาพ จะเรียกให้ลูกค้านำเงินมาวางเพิ่ม หากลูกค้าไม่นำเงินมาวางเพิ่มก็จะดำเนินการบังคับขาย (ฟอร์ซเซล) ทันที จะเห็นได้ว่าอัตราหนี้เสียของ TFSC มีน้อยมาก และเป็นระดับปกติของสถาบันการเงินผู้ปล่อยสินเชื่อ” นางนภาภรณ์ กล่าว
สำหรับวานนี้ตลาดหุ้นเอเชียปรับตัวขึ้นมากกว่าติดลบโดยฮ่องกงพุ่งไป 228.29 จุด หรือ 1.06% แต่ดัชนีหุ้นไทยไปแรงกว่าเพราะมีแรงซื้อหุ้นใหญ่ โดยเฉพาะพลังานเข้ามาในช่วงบ่ายดันดัชนีขึ้นไปปิดที่จุดสูงสุด 724.37 จุด บวก 11.21 จุดหรือ 1.57% มูลค่าซื้อขายหนาตา 27,031 ล้านบาท แต่นักลงทุนต่างชาติขายต่อเป็นวันที่2 มูลค่า 133 ล้านบาท นายไพบูลย์ นลินทรางกูร ประธานเจ้าหน้าที่บริหาร บล.ทิสโก้ กล่าวว่า ยังจะเห็นภาพเงินทุนต่างชาติเข้ามาดันดัชนีหุ้นไทยอยู่ เนื่องจากสภาพคล่องที่ล้นระบบ รวมถึงนักลงทุนที่เคยมองว่าตลาดหุ้นจะพักฐานแต่เมื่อไม่เป็นไปตามที่ประเมินไว้ จึงต้องรีบกลับเข้ามาลงทุน ทำให้ตลาดหุ้นปรับตัวเพิ่มขึ้นแรง 
“ตลาดหุ้นถูกขับเคลื่อนด้วยสภาพคล่อง ทั้งที่ไม่มีข่าวอะไรใหม่ๆ เรื่องผลประกอบการก็ซึมซับหมดแล้ว และจะเป็นอย่างนี้จนกว่าจะมีข่าวอะไรร้ายแรงทำให้ตลาดหุ้นเกิดการพักฐานอย่างแท้จริง” นายไพบูลย์ กล่าว
สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) เปิดเผยว่า วานนี้ได้นับหนึ่งข้อมูลไฟลิงการเสนอขายใบสำคัญแสดงสิทธิอนุพันธ์ (DW) ในหุ้นสามัญของบริษัท ปตท.สำรวจและผลิตปิโตรเลียม (PTTEP) รุ่น A ที่ออกโดยบริษัทหลักทรัพย์ เคจีไอ (ประเทศไทย) ใช้ชื่อย่อ PTTE13CA โดยจะขาย จำนวน 40 ล้านหน่วยในวันที่ 19-30 ต.ค. 2552 จะครบอายุในวันที่ 30 เม.ย. 2553